
הכנסת העשרים
מושב שני
<פרוטוקול מס' 330>
מישיבת ועדת העבודה, הרווחה והבריאות
יום רביעי, כ"א בתמוז התשע"ו (27 ביולי 2016), שעה 10:06
<סדר היום:>
<הצעת חוק הטבות לניצולי שואה (תיקון מס' 8) (ביטול ניכוי הקצבה החודשית למקבלי תגמול ותגמול מוגדל לפי הכנסה), התשע"ו-2016, של חה"כ דב חנין, איימן עודה, עבדאללה אבו מערוף, טלי פלוסקוב>
נכחו:

<חברי הוועדה:> 
מירב בן ארי – מ"מ היו"ר
טלי פלוסקוב
<מוזמנים:> 
	עמיחי פישמן
	–
	עו"ד, ממונה על הייעוץ המשפטי, הרשות לזכויות ניצולי שואה, משרד האוצר


לרשימת השדלנים שנכחו בדיון – ראו בקישור זה.

<ייעוץ משפטי: >
ענת מימון
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<הצעת חוק הטבות לניצולי שואה (תיקון מס' 8) (ביטול ניכוי הקצבה החודשית למקבלי תגמול ותגמול מוגדל לפי הכנסה), התשע"ו-2016>
הצעת חברי הכנסת דב חנין, איימן עודה, עבדאללה אבו מערוף וטלי פלוסקוב
<היו"ר מירב בן ארי:>
בוקר טוב. אני מחליפה את חבר הכנסת אלי אלאלוף. היום יום רביעי, ה-27 ביולי 2016, כ"א בתמוז התשע"ו, השעה 10:06 ואני פותחת את ישיבת ועדת העבודה, הרווחה והבריאות. על סדר היום הצעת חוק הטבות לניצולי שואה (תיקון מס' 8) (ביטול ניכוי הקצבה החודשית למקבלי תגמול ותגמול מוגדל לפי הכנסה), התשע"ו-2016, של חברי הכנסת דב חנין, איימן עודה, עבדאללה אבו מערוף וטלי פלוסקוב.

יכול להיות שטלי פלוסקוב צריכה להיות הראשונה ואני אומרת את זה לפרוטוקול. יש סדר. אנחנו עושים וזה מה שחשוב ואת עושה.

טלי, מילה על החוק.

<טלי פלוסקוב (כולנו):>
אם הרשימה המשותפת מצטרפת לנושאים שקשורים לניצולי שואה, עשינו משהו במדינה הזאת.

אני רוצה להודות לכל השותפים שלי בקידום החוק בצורה בלתי רגילה מהירה. כמובן אנחנו באים בבשורה לניצולי השואה על כך שהם יקבלו כל חודש 1,200 שקלים יותר מכפי שהם מקבלים היום. רבותיי, זה בעיני ישים סוף לכל האמירות שאני קונה תרופות או שאני מפעיל חימום. אנחנו מדברים על ניצולי שואה נזקקים, אנחנו מדברים בדיוק על אותה נישה שבאמת מתמודדת עם המצבים האלה. בעיני זו בשורה מאוד גדולה.

אנחנו יודעים שעלות החוק היא כמאה מיליון שקלים בשנה ובוודאי שלא הייתי יכולה לעשות זאת בלי תמיכתו של שר האוצר משה כחלון ואני רוצה לנצל את ההזדמנות ולהודות גם לרשות לניצולי שואה – עפרה רוס לא נמצאת כאן – שגם עפרה וגם היועצת המשפטית גליה ליוו אותי יום יום והיינו מדברות בלילות איך אנחנו מתקדמים כמה שיותר מהר. טוב שיש שותפים לנושאים האלה. לכן אני מאוד שמחה שאנחנו היום נאשר את זה בקריאה שנייה ושלישית ומה שהכי חשוב, בחוק רשום שתחילתו של חוק זה היא ביום כ"ח באב התשע"ו, 1 בספטמבר 2016. זאת אומרת, זאת בשורה שאנשים כבר מחודש ספטמבר יקבלו 1,200 שקלים לחשבונם. תודה רבה לך גברתי. תודה לכל צוות הוועדה שעשה מאמצים לא קטנים כדי שנתקדם.

<היו"ר מירב בן ארי:>
בהחלט. אנחנו נודה להם כמו שצריך. באמת, אנחנו עושים כאן מאמץ כדי לסיים ובעזרת השם בשבוע הבא לאשר את זה במליאה בקריאה שנייה ושלישית. כל הכבוד לך. חוק מעולה. חוק מצוין. חוק חברתי. אני אומרת את זה לא בגלל שאת מהסיעה שלי.

נתחיל בהקראה.

<עמיחי פישמן:>
אפשר מילה?

<היו"ר מירב בן ארי:>
כן.

<עמיחי פישמן:>
אני ממונה על הייעוץ המשפטי ברשות לזכויות ניצולי שואה. אנחנו באמת שמחים על החוק. רציתי לומר שמדובר במקרים מהמעגל הראשון, כלומר, בעיקר יוצאי מחנות ריכוז וגטאות. מדובר על הנזקקים ביניהם.

<היו"ר מירב בן ארי:>
כמה יש כאלה היום?

<עמיחי פישמן:>
מדברים על 6,000 אנשים. אני רק אומר שהסכום החודשי הוא 320 יורו שזה שווה ערך ל-1,366 שקלים כך שזה אפילו קצת יותר ממה שחברת הכנסת פלוסקוב אמרה.

לגבי היישום המהיר. אנחנו כמובן שמחים על כך. אני רק אעיר שב-2014 עת עברה התכנית, תוך חודשיים רוב התכנית כבר יושמה. כלומר, אנחנו מוכוונים לזה ואנחנו שמחים לעשות את זה מהר ויעיל.

<טלי פלוסקוב (כולנו):>
שוב תודה רבה לכם.

<היו"ר מירב בן ארי:>
תודה רבה. עוד התייחסויות? נתחיל בהקראה.

<ענת מימון:>
הצעת חוק הטבות לניצולי שואה (תיקון מס' 8) (ביטול ניכוי הקצבה החודשית למקבלי תגמול ותגמול מוגדל לפי הכנסה), התשע"ו-2016
1. בחוק הטבות לניצולי שואה התשס"ז-2007, בסעיף 3(ג), אחרי סעיף קטן (ג) יבוא:

"(ד)
הוראות סעיף קטן (ג) לא יחולו על מי שזכאי לתגמול המשולם לפי הוראות סעיפים 4(א) או 4(ג)(1) לחוק נכי רדיפות הנאצים.

2. בחוק הטבות לניצולי שואה (תיקון מס' 5), התשע"ד-2014, בסעיף 13(ה)(1א) המלים "ובלבד שקצבה לפי ההסכם עם גרמניה כהגדרתה בחוק העיקרי תובא בחשבון" יימחקו.
3. תחילתו של חוק זה ביום כ"ח באב התשע"ו (1 בספטמבר 2016).

אני רק אעיר שהסעיף הראשון באמת הוא הסעיף העיקרי והוא מתקן את חוק הטבות לניצולי שואה, שם סעיף קטן (ג) קובע את הניכוי לגבי כלל הניצולים וכאן אנחנו מסייגים את אותן הוראות לגבי מי שבאמת מקבל תגמול מוגדל לפי הכנסה ותגמול לפי הכנסה לפי חוק נכי רדיפות הנאצים.

סעיף קטן (2) מדבר על הוראת שעה שנעשתה בתיקון מספר 5, שם דובר על מי ששולמה לו גמלת הבטחת הכנסה וראו אותו כמי שזכאי לפי חוק נכי רדיפות הנאצים. באותו זמן קבעו באופן ספציפי ששם הגמלה תובא בחשבון ועכשיו בגלל שביטלנו את הניכוי, אנחנו מבטלים גם לגביהם.

התחילה, כמו שאמרה חברת הכנסת המציעה, ב-1 בספטמבר הקרוב.

<היו"ר מירב בן ארי:>
מי דואג שכל האנשים האלה ידעו על כך?

<עמיחי פישמן:>
הם לא צריכים לדעת. הם מקבלים את זה אוטומטית. הם פשוט יראו את זה בתלוש. הם יראו עוד כסף בתלוש.

<טלי פלוסקוב (כולנו):>
אני רוצה לתקן. כולם יודעים כבר. שמחתי מאוד לראות שהתקשורת מתעניינת בניצולי שואה ובאמת הייתה חשיפה מאוד גדולה.

<היו"ר מירב בן ארי:>
היא מתעניינת מהמקום הלא טוב ועכשיו צריך לוודא שהיא מתעניינת מהמקום הטוב.

<טלי פלוסקוב (כולנו):>
אנשים כבר ממתינים לזה בסבלנות. די הרבה אנשים כבר יודעים שמ-1 לספטמבר הם יקבלו את הסכום הזה.

<היו"ר מירב בן ארי:>
הם יראו בתלוש שלהם יותר כסף.

<עמיחי פישמן:>
נכון.

<היו"ר מירב בן ארי:>
זה התלוש שהם מקבלים.

<עמיחי פישמן:>
מאתנו, מהרשות. הם פשוט יראו עוד סכום כסף.

<היו"ר מירב בן ארי:>
הכסף שמגיע להם עבר אליכם?

<עמיחי פישמן:>
זה כסף שהוא של האוצר.

<היו"ר מירב בן ארי:>
שכבר הועבר אליכם.

<עמיחי פישמן:>
אני לא בקי בענייניים התקציביים, אבל זה כסף שאושר. אגף התקציבים לא כאן, אבל דיברתי אתם אתמול והדבר הזה הוא כמובן על דעתם.

<היו"ר מירב בן ארי:>
מאוד חשוב שחברת הכנסת פלוסקוב שמה דגש כאן על ה-1 לספטמבר.

<עמיחי פישמן:>
כמו שאמרתי, לא צפויה להיות בעיה.

<טלי פלוסקוב (כולנו):>
אני רוצה לציין דבר אחד. איך התלוש היה בנוי. למעלה היה סכום מסוים שזה 5,300 שקלים מינימום ואז מהסכום הזה מורידים קצבת זקנה שהם מקבלים, מינוס 320 יורו ואז מה שנשאר, נכנס להם לחשבון. אז המינוס הזה של 320 יורו לא יהיה. השורה הזאת לא תהיה ולכן כמובן הסכום יגדל. זה איך שזה עובד בפועל.

<היו"ר מירב בן ארי:>
עוד הערות? אין.

אנחנו נעבור להצבעה.

מי בעד אישור הצעת חוק הטבות לניצולי שואה (תיקון מס' 8) (ביטול ניכוי הקצבה החודשית למקבלי תגמול ותגמול מוגדל לפי הכנסה), התשע"ו-2016? מי נגד?

הצבעה

בעד הצעת החוק – פה אחד
הצעת חוק הטבות לניצולי שואה (תיקון מס' 8) (ביטול ניכוי הקצבה החודשית למקבלי תגמול ותגמול מוגדל לפי הכנסה), התשע"ו-2016, אושרה.

<היו"ר מירב בן ארי:>
ההצעה אושרה פה אחד. אני מודה לחברת הכנסת טלי פלוסקוב. ברכות. הצעת חוק מצוינת. תודה ליועצת המשפטית ולמנהלת הוועדה.

<טלי פלוסקוב (כולנו):>
תודה רבה לכם. לכולם.

<היו"ר מירב בן ארי:>
תודה. הישיבה נעולה.

<הישיבה ננעלה בשעה 10:14.>

